 Na SHABAN MAKOKHA BAADHI ya wabunge kutoka Magharibi mwa nchi ambao wanaegemea mrengo wa Azimio la Umoja One Kenya wametangaza kuwa hawatashiriki maandamano ambayo yameitishwa na Kinara wa muungano huo Raila Odinga Jumanne. Badala yake, wabunge hao wameahidi kumuunga mkono Rais William Ruto wakirai utawala wake ufikishe miradi ya maendeleo eneo hilo. Wabunge John Waluke (Sirisia), Benard Shinali (Ikolomani), Johnson Naicca (Mumias Mashariki) na Emmanuel Wangwe (Nakakholo) wamesema kuwa hawaungi mkono maandamano ambayo yatakuwa yakirejelewa mnamo Jumanne. Naibu Gavana wa Kakamega Ayub Savula wa chama cha DAP-Kenya naye alisema kuwa wanaoandaa maandamano wana nia ya kusambaratisha serikali ya Kenya Kwanza. “Mpuuzeni wanaoweka sufuria kichwani na mtilie maanani kuwatumikia Wakenya,” akasema Bw Savula. Bw Wangwe ambaye alichaguliwa kwa tikiti ya ODM alisema kuwa badala ya kuwaelekeza raia waandae maandamano barabarani, wanastahili kuelekea kwenye mashamba yao kulima. “Hatuwezi kupigana na njaa kwa kukimbia barabarani. Ni kupitia kilimo ndipo tutakuwa na vyakula vya kutosha kwenye maghala yetu na kurejesha chini bei ya vyakula vya kimsingi,” akasema Bw Wangwe. Bw Naicca naye alisema haikuwa jambo jema kwa upinzani kutatiza uongozi wa Rais William Ruto. “Mwanzo, viongozi wote kutoka Magharibi wanastahili wakatae kuelekea barabarani na badala yake waunge mkono ajenda ya serikali. Kuelekea kwenye maandamano badala ya kuirai serikali iwape miradi ya maendeleo ina maana kuwa hauwatakii waliokuchagua mema,” akasema Bw Naicca. Bw Shinali ambaye ni Mwenyekiti wa Muungano wa Wabunge kutoka Kaunti ya Kakamega alisema kuwa wenzake wote wamekubali kuwa hawatashiriki maandamano ya upinzani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  